Malmö FF

**Malmö Fotbollförening**, også kjent som **Malmö FF**, er en svensk fotballklubb fra Malmö i Sverige. Klubben, som debuterte i Allsvenskan sesongen 1931/32, er medlem av Skånes fotballforbund, og spiller hjemmekampene på Swedbank Stadion. Siden klubben ble stiftet 24. februar 1910, har den vunnet den svenske serien sytten ganger, den svenske cupen 15 ganger, noe som gjør klubben til den mest suksessfulle klubben i Sverige, vurdert ut fra antall titler i disse mesterskapene. Malmö FF vant også Allsvenskan tre ganger i perioden da mesterskapstittelen tilfalt laget som vant sluttspillet. Klubben spilte finalen i Serievinnercupen i 1979, hvor de tapte 0–1 mot den engelske klubben Nottingham Forest. Klubben ble tildelt Svenska Dagbladets gullmedalje for å nå denne finalen, og de er fortsatt eneste svenske klubben som har spilt en finale i turneringen.

Høyeste besluttende organ i klubben er generalforsamlingen. Møtet godkjenner regnskap og revisjon, samt velger styre og leder. Klubbens nåværende leder er Håkan Jeppsson, som ble valgt i 2010. Klubbens daglige virksomhet håndteres av fungerende direktør i samråd med lederen. Malmö FF er, med sin egenkapital på 92,2 millioner SEK, Sveriges mest velstående fotballklubb.

Klubben spiller i Allsvenskan, og ble mester siste gang i 2014. De vant Allsvenskan første gangen i 1944, og hadde sin absolutte storhetstid på 1970-tallet, med fem svenske mesterskap og fire svenske cup-titler. Klubbens fremste rivaler er Helsingborgs IF, IFK Göteborg og IFK Malmö. Malmö FFs offisielle fanklubb heter MFF Support. Blant vesentlig medieomtale av klubben, kan nevnes fotballdokumentarene *Blådårar 1* og *Blådårar 2*, samt en omfattende artikkelserie i forbindelse med klubbens 100-årsjubileum i Sydsvenska Dagbladet.

## Allsvenskan 2025

## Historie
### Tidlige år

Klubben oppsto som et kommunalt initiativ i 1905 for å oppmuntre ungdommer i Malmö til å spille organisert fotball. Et av ungdomslagene, Bollklubben Idrott, også kjent som BK Idrott, var en forgjenger for Malmö FF. BK Idrott gikk sammen med IFK Malmö i deres nylig stiftede fotballavdeling i 1909, men forlot samarbeidet kort tid etter på grunn av problemer klubbene imellom. Den 24. februar 1910 ble Malmö FF stiftet av de 19 medlemmene i BK Idrott. Klubbens første leder var Werner Mårtensson.

Klubben tilbragte sine første ti år i lokale og regionale divisjoner, da det ikke var noen offisielle nasjonale ligaer i Sverige på den tiden. De konkurrerte også i regionale turneringer i Skåne, og spilte kamper mot danske klubber. I 1916 nådde Malmö FF finalen i distriktsmesterskapet for første gang, hvor de tapte 3-4 mot rivalen Helsingborgs IF. Klubben slo den lokale rivalen IFK Malmö tre ganger i løpet av sesongen, noe som gav dem den uoffisielle, men høyt ettertraktede tittelen Malmös beste fotballklubb. I 1917 deltok Malmö FF i Svenska Mästerskapet for første gang, en turnering i cup-form, hvor vinneren ble utnevnt til svensk mester. Malmö FF tapte imidlertid andre kvalifiseringsrunde 1-4 mot IFK Malmö. Klubben fortsatte å spille i cupen fram til 1922, og nådde kvartfinalen i 1920, da de ble slått ut av Landskrona BoIS. Cupen opphørte etterhvert, og tittelen svensk mester ble senere tildelt vinnerne av Allsvenskan, som først ble spilt fra sesongen 1924/25.

I 1920 inviterte Sveriges fotballforbund svenske fotballklubber til å konkurrere i nasjonale serier. Malmö FF ble da tildelt en plass i *Division 2 Sydsvenska Serien*. De vant serien, og rykket opp til Svenska Serien Västra, som var den høyeste divisjonen i Sverige på den tiden. De rykket imidlertid ned etter første sesongen, og spilte så i Sydsvenska Serien i nesten et tiår, før de atter en gang rykket opp i Allsvenskan i 1931.

### Første året i Allsvenskan og tidlige meritter

Klubben nådde plasseringer midt på ligatabellen i to sesonger før de i 1934 ble flyttet ned som en straff for å ha brutt regelverket for amatørfotball. Klubben hadde betalt sine spillere en mindre sum penger for hver kamp de spilte. Selv om dette var mot regelverket, var det vanlig på den tiden. Malmö FF var imidlertid den eneste av klubbene som regnskapsførte dette. I tillegg til degraderingen til seriens andre nivå, ble hele klubbstyret og tjueseks spillere utestengt. Den versjonen av hendelsen som ble formidlet av Malmö FF og den lokale pressen, var at det var den lokale rivalen IFK Malmö som hadde anmeldt regelbruddet til Sveriges fotballforbund. Dette antas å ha bidratt til den langvarige rivaliseringen klubbene imellom.

Klubben var tilbake i Allsvenskan i 1937, etter to sesonger i svensk 2. divisjon. Samme år ble Eric Persson valgt til leder av klubben, etter å ha vært sekretær siden 1929, en posisjon han beholdte fram til 1974. Persson anses av klubbens ledere og fans for å ha vært den viktigste personen i klubbens historie, etter å blant annet ha gjort klubben profesjonell på 1970-tallet. Klubben gikk også under hans ledelse fra å være uten titler i 1937, til å ha vunnet det svenske mesterskapet ti ganger fram til slutten av 1974-sesongen. I 1939 nådde klubben sin til da beste ligaplassering, en tredjeplass i Allsvenskan, ni poeng bak seriemestrene IF Elfsborg. Første gangen Malmö FF ble svensk mester var i 1944, da klubben vant sesongens nest siste kamp mot AIK foran 36&nbsp;000 tilskuere på Råsunda. I sesongens siste kamp vant klubben 7-0 mot Halmstads BK.

I de neste ni sesongene hadde Malmö FF topp tre-plassering i ligaen hver sesong. Klubben vant det svenske mesterskapet i 1949, 1950, 1951 og 1953, og tok andreplassen i 1946, 1948 og 1952. Klubben vant også Svenska Cupen i 1944, 1946, 1947, 1951 og 1953, og tok andreplassen i 1945. Mellom 6. mai og 1. juni 1951 var laget ubeseiret i 49 kamper på rad, og hadde også 23 seire på rad.

Klubben endte på en andreplass i Allsvenskan ytterligere to sesonger, i 1956 og 1957. I det etterfølgende året forlot klubben Malmö IP til fordel for Malmö stadion, som hadde blitt oppført i forbindelse med fotball-VM i 1958, og som skulle bli hjemmebane for klubben de neste femti årene. I 1964 rekrutterte Malmö FF den spanske treneren Antonio Durán, noe som var den første i en serie forandringer som førte til klubbens mest suksessrike periode i klubbens historie. Unge talenter, som Lars Granström og Bo Larsson, vokste fram tidlig i 1960-årene, spillere som skulle vise seg å være av stor betydning på 1970-tallet. Klubben endte på en andreplass i 1964, men tok sitt sjette seriemesterskap i 1965, da Bo Larsen scoret 28 mål og ble ligaens toppscorer. Malmö FF vant Alsvenskan igjen i 1967, etter en mindre bra 1966-sesong. Klubbens unge spillere, samt talenter som ble kjøpt fra nærliggende klubber i Skåne i 1967, utgjorde etterhvert et lag som konsekvent endte blant de tre beste i Allsvenskan.

### Suksessperioden på 1970-tallet, Europacupen 1979, 1980- og 1990-tallet
Etter å ha endt på en andreplass i Allsvenskan de to siste årene på 1960-tallet, innledet Malmö FF sitt mest suksessfylte tiår gjennom historien ved å vinne Allsvenskan i 1970. Klubben vant Allsvenskan i 1970, 1971, 1974, 1975 og 1977, samt Svenska Cupen i 1976 og 1978. Seieren i Allsvenskan 1977 kvalifiserte klubben for Serievinnercupen 1978-79, og etter å ha slått AS Monaco, Dynamo Kyiv, Wisła Kraków og Austria Wien, nådde de finalen, som ble spilt på Olympiastadion i München mot Nottingham Forest. Trevor Francis scoret kampens eneste mål, og Nottingham Forest vant kampen 1-0. Til tross for tapet i finalen regnes dette fortsatt som klubbens største bragd. Laget fikk Svenska Dagbladets gullmedalje samme år, med begrunnelsen: «For den serie bragder som førte MFF som første svenske lag til finalen i [Serievinnercupen] i fotball.»

Mye av framgangen på 1970-tallet var bygget på en ny taktikk og nye treningsmetoder som ble innført i klubben av engelskmannen Bob Houghton, som trente klubben i perioden 1974 til 1980. Hans Cavalli-Björkman etterfulgte Eric Persson som leder av klubben i 1974. Etter at laget ikke presterte etter forventningene under trenerne Keith Blunt og Tord Grip på begynnelsen av 1980-tallet, tok Roy Hodgson over i 1985. Han ledet klubben til to svenske mesterskapsseire, i 1986 og 1988, og klubben vant Allsvenskan fem år på rad i perioden 1985 til 1989. Den gangen ble seriemesteren avgjort gjennom playoff mellom de beste lagene etter at den ordinære sesongen var ferdigspilt. Playoff ble brukt fra 1982 til 1992, og klubben nådde finalen fire ganger fra 1986 til 1989, men vant finalen kun to ganger. I tillegg til Allsvenskan og det svenske mesterskapet, vant klubben Svenska cupen i 1984, 1986 og 1989.

Med unntak av en andreplass i Allsvenskan 1996, lyktes ikke laget å utmerke seg på 1990-tallet, og de vant heller ikke verken Allsvenskan eller Svenska cupen det tiåret. 1990-tallet endte med nedrykk fra Allsvenskan i 1999. Hans Cavalli-Björkman ble etterfulgt av Bengt Madsen i 1999, og den tidligere spilleren Hasse Borg ble ansatt som sportsdirektør. Disse endringene i klubbdriften, samt framveksten av det unge talentet Zlatan Ibrahimović, førte klubben tilbake til Allsvenskan i 2001. Ibrahimović ble kjent, og var en viktig spiller i klubbens forsøk på å returnere til høyeste nivå i svensk fotball. Han ble solgt til Ajax i 2001, og har senere spilt for klubbene Juventus, Inter, FC Barcelona og AC Milan.

### 2000-tallet og fram til 2011

Returen til Allsvenskan var begynnelsen på klubbens vellykkede start på det nye tiåret, og under Tom Prahl endte klubben i topp tre-plassering tre sesonger på rad. I 2004 vant klubben Allsvenskan, og var svenske mestre for femtende gang. I 2005 nådde klubben siste kvalifiseringsomgang til Mesterligaen, men ble slått ut av sveitsiske FC Thun. Vellykket sponsorarbeid og salg av spillere gjorde Malmö FF til Sveriges mest velstående fotballklubb, en posisjon de fortsatt hadde i 2011. Klubben flyttet fra Malmö stadion til Swedbank Stadion i 2009, et stadion utelukkende bygd for fotball, og som ligger inntil deres gamle hjemmebane.

I 2009 bekjentgjorde Madsen at han ville gå av som klubbens leder, og han ble etterfulgt av Håkan Jeppsson det påfølgende året. I 2010 feiret klubben sitt 100-årsjubileum med flere feiringer i starten av sesongen. På dagen for klubbens 100-årsjubileum erklærte det svenske fotballtidsskriftet *[[Offside (tidsskrift)|Offside]]*, etter å ha gått gjennom mengder med statistikk, at Malmö FF var den største fotballklubben i svensk historie. Sesongen ble en stor suksess for klubben, som vant Allsvenskan for nittende gang og ble svensk seriemester for 16. gang. Til forskjell fra 2004-sesongen, ble sesongen vunnet uten større overganger, og med en spillertropp som for det meste besto av yngre spillere. Klubben har etter dette fortsatt å vise seg å være en av de mest dominerende fotballklubbene i Sverige. Under 2011-sesongen var klubben på andreplass i den allsvenske maratontabellen. Malmö FF er også rekordholdere av antall seire i Allsvenskan og Svenska cupen, og er på andreplass etter IFK Göteborg i antall vunnede svenske seriemesterskap.

I 2011 slo Malmö ut skotske Glasgow Rangers i Mesterligakvalifiseringen, med resultatene 0-1 borte og 1-1 hjemme. De røk imidlertid ut i playoff med resultatet 3-4 mot Dinamo Zagreb med ett sammenlagtresultat på 3-4, etter å ha tapt 1-4 på bortebane, og vunnet 2-0 hjemme.

## Farger og klubbemblem
Malmö FF er kjent under kallenavnene *Di blåe* og *Himmelsblått*, og er også kjent som *Skånes stolthet*. Kallenavnene skyldes klubbfargene, som er himmelblå og hvit. Hjemmedrakten består av himmelblå fotballtrøye, hvite shorts og himmelblå strømper. Bortedrakten er rød- og hvitstripet trøye, sort shorts og røde strømper. Ulike alternative draktsett har vært benyttet i internasjonale turneringer, blant annet et helhvitt draktsett som ble innført på 1950-tallet, og et helsort draktsett med himmelblå og gylne kanter og tekst som ble benyttet i Europacupspill 2005.

Klubbfargene har imidlertid ikke alltid vært himmelblå. Klubbens forgjenger, BK Idrott, brukte blå- og hvitstripede trøyer og hvite shorts, og dette draktsettet ble fortsatt brukt første halvår av 1910, da Malmö FF ble stiftet. Dette ble senere endret til rød- og hvitstripede trøyer og sorte shorts for å symbolisere at Malmö FF var en ny klubb, et draktsett som minner mye om dagens draktsett for bortekamper. Det nåværende himmelblå draktsettet ble innført 1920. Siden 2010 har det vært benyttet et lite skånsk flagg bak på trøyen, like under halsen.

Malmö FFs klubbmerke består av et skjold med to vertikale himmelblå felt på sidene, og et vertikalt hvitt felt i midten. Under skjoldet er det skrevet «Malmö FF» med himmelblå bokstaver, og med en himmelblå stjerne under teksten. I den øvre delen av skjoldet er det et hvitt horisontalt felt over de tre vertikale feltene. På toppen av skjoldet er det fem tårn-lignende forlenginger av det hvite feltet. Det nåværende klubbemblemet ble innført på spillertrøyene på 1940-tallet.
Det var andre klubbemblemer før dette, men de ble ikke påført spillertrøyene. Mens det første klubbemblemet var i sort og hvitt, var det andre klubbemblemet rødt og hvitt i samsvar med klubbens hovedfarger mellom 1910 og 1920.

I nyere tid har en gullstjerne blitt lagt til på klubbemblemet. Denne blir kun benyttet på klubbemblemene på spillernes trøyer. Stjernen brukes for å symbolisere at klubben har vunnet flere enn ti innenlandske titler. I det opprinnelige klubbemblemet var ikke klubbens navn og den himmelblå stjernen under skjoldet med; de ble lagt til senere, da klubbens leder, Eric Persson, oppdaget at personer utenlands hadde problemer med å vite hvilken by klubben kom fra, kun ved å se på klubbemblemet. På 100-årsdagen for klubben 2010, var årene 1910 og 2010 med på hver side av skjoldet, på et himmelblått band bak skjoldet.

## Supportere og rivaliserende klubber

Malmö FF er kjent for høy tilskueroppslutning. Gjennomsnittlig antall tilskuere for sesongen 2011 var 12&nbsp;388, noe som var nest høyest i Allsvenskan i 2011 etter AIK. Fotballklubben har flere supporterklubber, hvorav den største, MFF Support, ble stiftet i 1992. MFF Support beskriver seg selv som «en idealistisk og upolitisk forening som arbeider mot vold og rasisme». I september 2011 ble Magnus Ericsson leder for MFF Support.

Malmö FF har også mindre og frittstående supportergrupper, hvorav den mest framtredende er Supras Malmö, som ble stiftet i 2003 av en sammenslåing av mindre Ultrasgrupper, samt andre dedikerte fans. Navnet «Supras» er en sammenslåing av «supporter» og «ultras», hvorav ultras indikerer inspirasjon fra fankultur med røtter fra land rundt Middelhavet. Supras Malmö er den mest synlige gruppen på Swedbank Stadion, med sine bannere og flagg. En annen supportergruppe med lignende mål er Rex Scania. MFF Tifosi 96 er et nettverk supportere som står bak tifos ved spesielle begivenheter og i viktige kamper.

På grunn av sine geografiske nærhet, er det pågående mindre rivalitet mellom Malmö FF og klubbene Trelleborgs FF og Landskrona BoIS, som også ligger i Skåne. Malmö FFs fremste rivaler er Helsingborgs IF, IFK Göteborg og IFK Malmö. Rivaliseringen med IFK Göteborg har pågått siden Malmö FF rykket opp i Allsvenskan på 1930-tallet. Rivaliseringen med IFK Göteborg er i større grad relatert til tittelfightingen klubbene imellom, da de er de to mest framgangsrike klubbene i svensk fotballhistorie, og de to eneste som har spilt i europeiske cupfinaler, IFK Göteborg i UEFA-cupen i 1982 og 1987, og Malmö FF i Serievinnercupen i 1979.

Rivaliseringen med IFK Malmö er både geografisk og historisk betinget. Begge klubbene kommer fra samme by, og spilte tidlig på 1900-tallet på samme stadion. Trolig oppstod rivaliseringen da styremedlemmer i IFK Malmö i 1933 avslørte Malmö FFs brudd på Sveriges fotballforbunds amatørfotballregler, noe som bidro til spenninger mellom lagene. IFK Malmö har ikke spilt i Allsvenskan siden 1962, noe som gjør kamper mellom klubbene til en sjeldenhet.

## Stadion

Malmö FFs første hjemmebane var Malmö IP, som de delte med erkerivalene IFK Malmö. Laget spilte sine hjemmekamper der fra klubben ble stiftet i 1910 og fram til 1958. Stadionet eksisterer fortsatt, men med lavere tilskuerkapasitet, og benyttes av LdB FC Malmö, som tidligere var Malmö FFs avdeling for damefotball. Kapasiteten er per 2012 på 7600, men den var betraktelig høyere da Malmö FF spilte sine hjemmekamper der. Sesongen 1957, som var deres siste på Malmö IP, hadde klubben gjennomsnittlig 15&nbsp;500 tilskuere på sine hjemmekamper. Klubbens tilskuerrekord på stadionet er 22&nbsp;436, og ble oppnådd mot Helsingborgs IF 1. juni 1956. Stadionet anses fortsatt for å være en viktig del av klubbens historie, da det var der klubben ble stiftet, spilte sine første 47 sesonger og vant fem svenske mesterskap.

Det ble bygd et nytt stadion i Malmö da Sverige var vertsland for VM i fotball i 1958, Malmö stadion. Malmö FF spilte sin første sesong på stadionet sesongen 1958, emn vant ikke svensk seriemesterskap her før i 1965. En øvre seksjon ble lagt til stadionet på 1980-tallet, og sto klar i 1992. Klubben hadde sin mest suksessfylte periode på dette stadionet, hvor de har vunnet ti av seksten svenske seriemesterskap. Stadionet hadde opprinnelig en kapasitet på 30&nbsp;000, men dette ble redusert til 27&nbsp;500 av hensyn til endrede sikkerhetsbestemmelser. Klubbens publikumsrekord på stadionet ble oppnådd 24. september 1967, da 29&nbsp;328 så laget spille mot Helsingborgs IF.

Etter seieren i Allsvenskan i 2004, ble det lagt planer for byggingen av et nytt stadion. I juli 2005 meddelte Malmö FF at byggingen av Swedbank Stadion var påbegynt. Stadionet skulle ha 18&nbsp;000 sitteplasser og 6000 ståplasser. Arenaen kunne også tilpasses en kapasitet på 21&nbsp;000 tilskuere, hvorav alle sitteplasser, med tanke på europacupspill, hvor ståplasser ikke er tillatte. Byggingen ble påbegynt i 2007, og stadionet var klart i 2009. Det nye stadionet ligger ved siden av Malmö Stadion. Selv om stadionet ikke var ferdigstilt, ble stadionet innviet 13. april 2009 i klubbens første hjemmekamp sesongen 2009, mot Örgryte IS, hvor Malmö FFs Labinot Harbuzi scoret første mål i det 61. minuttet av kampen. Klubben vant Allsvenskan i andre sesong i nytt stadionanlegg i 2010, da klubben slo Mjällby AIF siste kamp i sesongen, samme kamp som ny publikumsrekord ble satt med 24&nbsp;148 tilskuere. Swedbank Stadion er rangert som et kategori 4-stadion av UEFA.

## Eierskap og økonomi
Malmö FF gikk over fra å være amatørklubb til profesjonell på slutten av 1970-tallet, under ledelse av klubbens formann Eric Persson. Malmö FF er en åpen forening, hvor årsmøtet er øverste besluttende organ. Møtet godkjenner regnskap og revisjon, velge styre og leder, samt gjør beslutninger angående inntektene. I 2010 ble Håkan Jeppsson valgt til ny leder etter Bengt Madsen. Foreningens daglige virksomhet håndteres av klubbens fungerende direktør i samråd med klubbens leder.

Med en egenkapital på 109,5 millioner SEK er Malmö FF den rikeste fotballklubben i Sverige. Omsetningen for 2011, når spilleroverganger var holdt utenom, var på 194,6 millioner, som er den høyeste fram til nå. Den høyeste overgangssummen Malmö FF har fått for en spiller, er 86,2 millioner SEK, for Zlatan Ibrahimović, som ble solgt til Ajax Amsterdam i 2001. Dette er også den høyeste overgangssummen noen gang utbetalt til en svensk fotballklubb for en spiller.

Malmö FFs hovedsponsorer er Elitfönster AB, BE Group, JMS Mediasystem, Svenska Spel, Sydtotal, TeliaSonera, SOVA, Mercedes-Benz og Intersport. Klubben har også en navnerettsavtale med Swedbank angående navnet Swedbank Stadion, og fire ståplassponsorer; E.ON, Carlsberg, PEAB og Sydsvenskan. Den nåværende utstyrsleverandøren, Puma, er også klubbsponsor, mens ICA er trøyesponsor.

## Malmö FF i media
Malmö FF har vært tema i flere filmer. De svenske fotballdokumentarene *Blådårar 1* og *Blådårar 2* skildrer klubben fra supportenes og spillernes perspektiv i sesongene 1997 og 2000. *Blådårar 1* utspant seg i 1997, da klubben endte som tredje beste i Allsvenskan. Filmen fulgte flere personer, blant disse supporteren Lasse, fotballspilleren Anders Andersson, og klubbens tidligere styreformann Hans Cavalli-Björkman. *Blådårar 2* har handling fra 2000, året etter at Malmö rykket ned til Superettan, og følger laget i kampen om opprykk til Allsvenskan. Den andre filmen fortsetter å følge supporteren Lasse, men har også stort fokus på Zlatan Ibrahimović, hans framgang, og hvordan han til slutt blir solgt til Ajax i 2001-sesongen.

Klubben har også deltatt i *Mitt Hjärtas Malmö*, en serie dokumentarer som omhandler Malmös historie. Blant de klipp som ble benyttet, var kamputdrag fra 1940-tallet (del 7), og kampbilder fra finalen i Serievinnercupen 1979 i München, sett fra en supporters perspektiv (del 8). Del 9 i serien omhandlet kun klubbens 100-årsjubileum i 2010.

I *Om Sara*, en svensk dramafilm fra 2005, spiller Alexander Skarsgård den fiktive fotballstjernen Kalle Öberg, som spiller for Malmö FF.

En tilbakevendende scene i den andre sesongen av komedieserien *[[Hipphipp!]]* omhandlet en gruppe Malmö FF-fans som synger samtidig som at de utfører sine daglige gjøremål.

## Spillerstall
Oppdatert 30. november 2024.

### Utlånte spillere

### Dedikerte trøyenumre
12 – MFF Support

## Kjente spillere

**Kriterier for listing:**
* spilleren har 500 eller flere kamper sammenlagt for klubben, eller
* spilleren har vunnet Guldbollen, en offisiell UEFA-pris, eller
* spilleren har vært utvalgt til en av de elleve beste spillerne i den offisielle kåringen i Sydsvenska Dagbladet.

## Klubbens administrasjon
### Administrasjonens ledelse
::*Per 11. april 2014*

### Trenere og støtteapparat
::*Per 27. november 2013*

### Utvalg av hovedtrenere

Listen under inkluderer de av klubbens hovedtrenere som har vunnet en eller flere titler med Malmö FF.

## Kilder
### Fotnoter



### Referanser


### Litteratur
* Smitt, Rikard (2009). *Ända sedan gamla dagar-: [MFF:s jubileumsbok - 100 år]*'. Malmø: Malmö FF. Libris 11844810. ISBN 978-91-633-5767-1 
* Törner, Ole (2005). *Malmö FF: en supporters handbok*. Stockholm: Bokförlaget DN. Libris 9712913. ISBN 91-7588-683-9 

## Eksterne lenker
* 
* MFF Support – den offisielle supporterklubbens hjemmeside
* Himmelriket – supporterside
* MFF-Familjen - supporterside